Automatisk oplæsning

Der er ikke oplæsning af denne artikel, så den oplæses derfor med maskinstemme. Kontakt os gerne på automatiskoplaesning@pol.dk, hvis du hører ord, hvis udtale kan forbedres. Du kan også hjælpe ved at udfylde spørgeskemaet herunder, hvor vi spørger, hvordan du har oplevet den automatiske oplæsning. Spørgeskema om automatisk oplæsning

Fem mænd og en kvinde har fra 21. marts og frem til 9. maj samarbejdet om at fremstille tusindvis af joints i en lagerhal på en adresse i København.

Sådan lyder sigtelsen i hvert fald imod de seks personer, som fredag eftermiddag er blevet varetægtsfængslet efter et grundlovsforhør.

Blandt de fængslede er en mor og hendes søn.

Ifølge sigtelsen har de 'forarbejdet, fremstillet og transporteret ikke under 39.200 almindelige joints og 29.400 store joints'.

I alt svarer mængden af indholdet i de knap 70.000 joints til 108 kilo hashmix.

De tusindvis af joints blev på daglig basis fragtet til Christiania og Nørrebroparken.

»Vi har i en periode efterforsket et organiseret kriminelt netværk, som i større omfang har produceret og leveret blandt andet joints til den organiserede hashhandel på Christiania og i Nørrebroparken, skriver Københavns Politi på Twitter.

Det er Operativ Specialafdeling i Københavns Politi, som har efterforsket sagen over flere måneder.

De seks personer blev anholdt torsdag i forbindelse med flere ransagninger på forskellige adresser i København.

Grundlovsforhøret blev holdt for lukkede døre. Det betyder, at pressen ikke har adgang til retslokalet eller nærmere informationer om sagen.

Fire af de anholdte er blevet varetægtsfængslet i 24 dage. Det drejer sig om fire mænd på 43 år, 18 år, 26 år og 24 år.

En 47-årig kvinde og en 38-årig mand er blevet fængslet i ti dage.

Det er uvist, hvordan de forholder sig til sigtelsen.

En syvende person blev anholdt i samme politiaktion. Hans sag bliver dog behandlet særskilt. Ifølge sigtelsen har han blandt andet fremstillet 37.000 joints.

Manden, der er 37 år og fuldgyldigt medlem af Hells Angels, er ved et andet grundlovsforhør i Københavns Byret blevet varetægtsfængslet i ti dage. Han nægter sig skyldig.

Den 37-årige er tidligere blevet idømt flere års fængsel for omfattende hashhandel på Nørrebro.

ritzau